कारगिल

कारगिल वा कार्गिल विवादित कश्मीर क्षेत्रको भारतीय प्रशासित लद्दाख एउटा सहर हो। यो कारगिल जिल्ला मुख्यालय पनि हो। यो लेह पछिको लद्दाखको दोस्रो ठुलो सहर हो। कारगिल जम्मु कश्मीरको श्रीनगरबाट २०४ किलोमिटर (१२७ माइल) पूर्वमा र लेहबाट २३४ किलोमिटर (१४५ माइल) पश्चिममा अवस्थित छ। यो वाखा रोङ नदीसँगको सङ्गम नजिकै सुरु नदीको किनारमा छ, जुन लेहको लागि सबैभन्दा पहुँचयोग्य मार्ग प्रदान गर्दछ।

 भूगोल 
कारगिलको औसत उचाइ २,६७६ मिटर (८,७८० फिट) छ, र यो सुरु नदी (सिन्धु) को किनारमा अवस्थित छ। कारगिल सहर श्रीनगरबाट २०५ किलोमिटर (१२७ माइल) टाढा अवस्थित छ, जुन नियन्त्रण रेखा पारी गिलगिट-बाल्टिस्तानतिर फर्किएको छ। हिमालयका अन्य क्षेत्रहरू जस्तै, कारगिलमा पनि समशीतोष्ण हावापानी छ। गर्मी ऋतु तातो र रातहरू चिसो हुन्छन्, जबकि जाडो ऋतु लामो र चिसो हुन्छ जसको तापक्रम प्रायः −२०°सेल्सियस (−४°फरेनहाइट) भन्दा तल झर्छ।

 जनसाङ्ख्यिकी 
कारगिल सहरको कुल जनसङ्ख्या सन् १९६१ मा १,६८१ व्यक्तिबाट झण्डै दश गुणा बढेर सन् २०११ मा १६,३३८ पुग्यो। सहरीकरणको स्तर ३.७% बाट ११.६% सम्म बढेको छ। सोही अवधिमा सम्पूर्ण कारगिल जिल्लाको जनसङ्ख्या ४५,०६४ बाट तीन गुणा बढेर १,४०,८०२ पुगेको थियो। भारतको जनगणना २०११ अनुसार, सहरको जनसङ्ख्या १६,३३८ छ, जसमध्ये १०,०८२ पुरुष र ६,२५६ महिला छन्। ०-६ वर्षका बालबालिकाको जनसङ्ख्या १,५६९ छ जुन कुल जनसङ्ख्याको ९.६% हो। लिङ्ग अनुपात ८८९ को तुलनामा लगभग ६२१ छ जुन पहिलेको जम्मु र कश्मीर राज्यको औसत हो। सहरको साक्षरता दर ७५.५३% छ, जसमध्ये ८५.५७% पुरुष र ५९.३५% महिला साक्षर छन्। 

 धर्म 
कारगिल सहरमा इस्लाम सबैभन्दा ठुलो धर्म हो, जसलाई ९२ प्रतिशतभन्दा बढी मानिसहरूले पछ्याउँछन्। बुद्ध धर्म ७.८ प्रतिशत अनुयायीहरूको साथ दोस्रो ठुलो धर्म हो। अन्य ०.००३% जनसङ्ख्या क्रमशः सिख धर्मको अनुयायी हुन्। 

सन्दर्भ सामग्रीहरू

श्रेणी:कारगिल
श्रेणी:लद्दाखको भूगोल